Matrieks krap kop oor tweede wiskundevraestelArgieffoto: Esté Meyer Jansen/Maroela Media. Matrikulante se tweede wiskundevraestel was moeilik en het selfs ’n paar foute en swak vertaalwerk bevat wat leerlinge kon verwar en selfs onnodige punte kan kos. Dit is die mening van onderwysers en wiskunde-kenners verbonde aan die Vereniging vir Afrikaanse Wiskunde-onderwysers (VAW) oor die wiskundevraestel wat matrikulante Maandagoggend geskryf het. Dié wiskundevraestel handel oor meetkunde en trigonometrie. “Daar was heelwat vrae wat leerlinge behoorlik sou laat kop krap. Slim kinders sou moes uithaal en wys om meer as 85% te kry,” het ’n wiskunde-onderwyser van die Hoërskool Zwartkop in Centurion aan die Skoleondersteuningsentrum (SOS) gesê. Valentyn van der Merwe, wiskunde-spesialis verbonde aan die VAW, het opgemerk dat die interval wat in die vraestel by vraag ses verskaf word, verskil van die interval soos aangedui op die rooster in die antwoordboek. “Dit kan verwarring veroorsaak en leerlinge se antwoorde by opvolgende vrae beïnvloed het, wat kan meebring dat hulle onnodig punte verloor.” Van der Merwe het ook opgemerk dat sommige vrae lomp of onakkuraat vertaal is. “By vraag 1.2 se woordsom word beide die naam ‘Marie’ en ‘Mary’ gebruik om na dieselfde persoon te verwys.” Matrikulante van die Hoërskool Zwartkop het ook aan die SOS gesê die vraestel was beslis nie maklik nie. “Daar was nie een vraag waarmee ek nie in ’n mate gestoei het nie. Die vrae was moeilik gestel. Enige persoon wat sê dit was nie moeilik nie, weet net nie dat hulle foute gemaak het nie,” sê Simeon Boshoff. Boshoff het veral gesukkel met die algebra by vraag 5.3, waar leerlinge ’n cos-funksie moes evalueer aan die hand van ’n sigma-teken. Leerlinge is vertroud met hierdie teken, maar verwag dit nie in die tweede vraestel nie. “My onderwysers het my egter goed voorberei en daar was niks in die vraestel wat ek nog nie vantevore teëgekom het nie,” sê Boshoff. Alta Bruwer, nog ’n matrikulant aan die Hoërskool Zwartkop, sê die vraestel het ’n hele paar vangplekke gehad. Sy het veral gesukkel met vraag nege, waar leerlinge die vergelyking van ’n sirkel moes uitpluis. “Maar ek glo ek sal darem nog my onderskeiding kry,” sê sy.